Filmový turizmus

Filmový turizmus (v zahraničí známy ako „movie tourism“, „United Artistsscreen tourism“ prípadne „movie-induced tourism“) je špecifická forma cestovného ruchu, pri ktorej sa ľudia rozhodujú navštíviť konkrétne miesto, pretože ho poznajú z filmov, televíznych seriálov alebo iných audiovizuálnych diel. Netradičná forma turizmu je v niektorých regiónoch primárnou ponukou, čo znamená, že práve prepojenie na film má najväčší podiel na úspechu v rámci turistickej popularity. Ide o fenomén, kde sa filmové lokality stávajú turistickou atrakciou, hoci pôvodne nemuseli mať predpoklady pre rozvoj akéhokoľvek turizmu. Často uvádzaným príkladom takých miest je ostrov Kho Phi Phi Lee z filmu Pláž (The Beach, 2000) s Leonardom di Capriom, alebo konkrétne miesta v Chorvátsku preslávené filmovou sériou Vinnetou. V Česku filmovým turizmom žijú mnohé miesta, najvýraznejšie najmä Hoštice u Volyně pre spojenie s trilógiou Slunce, Seno...

Okrem ekonomiky zohráva úlohu aj v kultúre a identite. Miesta spojené s filmami sa stávajú symbolmi – napríklad schody z filmu Joker v New Yorku alebo Café des Deux Moulins v Paríži z filmu Amélia z Montmartru. Často ide o fenomén sociálnych sietí, kde turisti vyhľadávajú ikonické zábery a porovnávajú filmovú fikciu s realitou.

 Hlavné črty filmového turizmu 
 návšteva autentických lokalít, kde sa nakrúcali scény film, seriálu alebo hudobného videoklipu,
 záujem o filmové štúdiá a tematické filmové parky (Universal Studios, Disneyland a iné),
 organizované prehliadky filmových miest, okruhy po filmových lokáciách
 záujem o návštevu a následný zážitok z autentického miesta s filmovým prepojením

 Ako funguje filmový turizmus 
Filmový turizmus je príležitosťou pre rozvoj regiónu a lokality aj v prípadoch, ak nemá pre turistiku iné prírodné, alebo kultúrne predpoklady. Počas filmovania prináša pracovné príležitosti a po nakrúcaní predstavuje príležitosť na dlhodobejšie udržiavanie atraktivity. Mnohé miesta nesú celé desaťročia podtitul „miesto z filmu“. Tieto lokality môžu prispieť k rozvoju a obohateniu pôvodnej ponuky a má význam v posilňovaní imidžu krajiny a lokácie nie len v prostredí turizmu, ale aj vylepšuje viditeľnosť prípadnému ďalšiemu filmovému záujmu.

Miesta zachytené vo filme, alebo miesta, ktoré boli vytvorené s pomocou filmu, jeho symbolov, postáv, rekvizít, alebo podobného prostredia, môžu mať rôznu podobu. Len časť z filmových lokácií vo svete je udržiavaných, obsahujú informácie o filmovom prepojení a sú využívané v marketingu.

Príklady a podoby týchto miest:

 Autentické lokality: napríklad Nový Zéland ako Stredozem zo série Pán prsteňov, alebo pohoria na Havajských ostrovoch opakovane využívané pri filmoch Jurský park
 Historické mestá: Dubrovník sa stal symbolom Kráľovho prístavu v seriáli Game of Thrones.
 Filmovo tematické atrakcie: štúdiá Harryho Pottera vo Veľkej Británii, filmové parky Universal Studios, Dedinka Pepka námorníka na ostrove Malta (Popeye’s Village).
 Podujatia: predpremiéry a premiéry s účasťou hercov, špeciálne podujatia spojené s filmom (exkluzívne premiéry filmov Duchoň, Vojna policajtov alebo Kavej s programom), odovzdávanie filmových cien, rovnako ako filmové festivaly. Na Slovensku predovšetkým Art Film Fest Košice, Cinematik Piešťany a ďalšie.
 Miesta spojené s osobnosťami: nemenej dôležitý priestor spojený s menami, životom a pôsobením osobností. Napríklad rodné domy hereckých legiend, pamätné tabule s odtlačkami rúk, hviezdny chodník v Los Angeles, miesta kde osobnosti vyrastali a podobne.

 Možné riziká 
Filmový turizmus predstavuje nevyspytateľnú formu cestovného ruchu pre vysokú previazanosť s filmom, jeho úspechom, ale aj jeho prípadnými neskoršími pokračovaniami, alebo návratom trendov. Príkladom sú Hviezdne vojny (Star Wars) a ich filmové lokácie v Tunisku a Jordánsku. Po vydaní nových pokračovaní sa opäť naštartoval výrazný záujem o filmové lokácie v Jordánsku a v severnej Afrike. Pláž na ostrove Kho Phi Phi Lee v Thajsku bola pre prílev filmových turistov práve pre narušený ekosystém istý čas uzatvorená, keďže miestny turizmus nebol pripravený na úspech filmu Pláž (The Beach, 2000).

Podľa kulturológa Tomáša Galierika, autora kníh o filmovom turizme na Slovensku, je vplyv filmového turizmu viditeľný aj na Slovensku. Pokojné a nerušené prostredie obce Nová Lehota sa zmenilo počas nakrúcania, ako aj po nakrúcaní seriálu Horná Dolná. V obci chýba zázemie pre návštevníkov a miestni obyvatelia, napriek príjemné spomienky na nakrúcanie, zažívajú chvíle zväčšeného záujmu o dvory a miestnych ľudí zo strany turistov. V Múzeu slovenskej dediny v Martine je lákadlom dom č. 16, ktorý sa objavil vo filme Perinbaba. Záujem o iné cenné objekty ľudovej architektúry tak môže trpieť menším záujmom. Na Slovensku sa tiež objavuje niekoľko prípadov, kedy film preslávil súkromný objekt, dvor, rodinný, prípadne bytový dom. Záujem zo strany verejnosti môže narúšať súkromie a bežný život obyvateľov domu.

 Filmové atrakcie na Slovensku 
V rámci filmového turizmu a s ním spojených stálych udržiavaných miest môžeme na Slovensku objavovať:

 Filmové námestie v meste Sabinov (prepojenie na film Obchod na Korze z roku 1965)
 Filmotéka, priestor na Oravskom hrade
 Náučný chodník v obci Blatnica
 Socha anjela v obci Háj z filmu Za nepriateľskou líniou (Behind Enemy Line, 2001)
 Náučný chodník v Lome nad Rimavicou
 Fontána lásky z filmu Fontána pre Zuzanu (1985) v bratislavskom Ružinove
 Filmový chodník Košického kraja: najrozsiahlejší filmový chodník na Slovensku, ktorého obsahovým autorom je Tomáš Galierik, filmový publicista a špecialista na filmový turizmus na Slovensku. Spravuje ho Krajská organizácia cestovného ruchu (KOCR) Košice Región Turizmus. Má podobu informačných cedúľ v priestore, brožúr, online obsahu aj v podobe sprievodcovskej aplikácie a podporu Košického samosprávneho kraja.

 Zdroje 

 GALIERIK, Tomáš: Filmové miesta. Bratislava: Dajama, 2021. ISBN 9788081361340.
 GALIERIK, Tomáš: Filmové miesta 2. Bratislava: Dajama, 2022. ISBN 9788081361470.
 Stránky KOCR Košice Región Turizmus, zriaďovateľa filmového chodníka

Kategória:Turistika
Kategória:Populárna kultúra